Пщалъэхэм къотIасэ
Налшык и подстанц гупым хыхьэ «Дубки» подстанцыр Кавказ Ищхъэрэм и щIыналъэхэм электрокъарур ятезыгуашэ компанием и арэзыныгъэ хэлъу, «МРСК СК» ОАО-м и Къэбэрдей-Балъкъэр къудамэм и инвестицэ программэм зэрыщыубзыхуам тету зэрагъэпэщыжащ.
Республикэм и щыхьэрым и гъунэм щыIэ Налшык полупроводник заводымрэ сымаджэщхэм я къалэ цIыкIумрэ папщIэ, 1960 гъэм яухуауэ щыта «Дубки» подстанцыр жылагъуэ социальнэ мыхьэнэ зиIэ псэуалъэхэр электрокъарукIэ ирикъуу къыхузэгъэпэщыжыртэкъым, токыр пызыщIэну хуейхэм апхуэдэ Iэмал тэмэму ягъуэтыртэкъым. ЩIыналъэ къудамэм и унафэщI Гъубжокъуэ Юрэ зэрыжиIамкIэ, подстанцыр егъэфIэкIуэным, абы и лъэщагъым хэгъэхъуэным теухуа къалэнхэм энергетикхэр гъуэзэджэу пэлъэщащ. Илъэс ныкъуэ и пэкIэ ирагъэжьэжа подстанцым къэрал сымаджэщхэр, предприятэхэр, организацэхэр, «Налшык» хьэлвэ заводыр, «Дубки» бэзэрыр, Вольнэ Аул хьэблэр зэпIэзэрыту электрокъарукIэ къызэрегъэпэщ. Киловатти 110-рэ хъууэ абы екIуалIэ вольтышхуэ линищым киловатти 6-м папщIэ къыхэкI гуэшыпIэ 30-м республикэм и къалащхьэм щыпсэу цIыху мин 40-м нэблагъэм токыр ират.
ЩыIахэм я пIэкIэ мегаватт 16 зи лъэщагъ трансформаторыщIэу 2 ягъэуващ. «Дубки» подстанцыр иджырей IэмэпсымэхэмкIэ, нэгъуэщI зыхуейхэмкIэ къызэгъэпэщащ, хъуэжыпхъэ псори щIэкIэ щызэрахъуэкIащ, гъущI-бетон бжыхькIэ къахухьащ.
«Дубки» подстанцыр дыкъэзыухъуреихь дунейр хъумэным, экономикэ шынагъуэншагъэм къагъэувхэмрэ я пщалъэхэмрэ сыт и лъэныкъуэкIи къотIасэ.
ГЪУКIАКЪУЭ Идар.
